Margaréta (rod)

Margaréta () je rod rastlín ktorý zastupuje byliny z čeľade astrovité (Asteraceae). Taxonomicky je tento rod radený do tribusu Anthemideae v podčeľadi astrovaté (Asteroideae). Prirodzený areál rodu zahŕňa oblasti od Azorských ostrovov, cez Európu po Rusko a Irán.

 Opis 
Rod margaréta zastupuje dvojročné až trváce, holé alebo chlpaté byliny s podzemkom s jednou alebo viacerými byľami. Byľ je vystúpavá alebo vzpriamená, jednoduchá alebo riedko rozkonárená, päťhranná, bočné konáre sú striedavé.

Listy  sú striedavé, čepeľ je delená alebo celistvá, rôznych tvarov, pri báze často perovito strihaná na čiarkovité úkrojky, na okraji pílkovitá až vrúbkovaná, zriedka celistvookrajová. Prízemné listy sú v ružici, prízemné a dolné byľové listy sú dlho stopkaté (stopka až päťkrát dlhšia ako čepeľ), stredné listy sú krátko stopkaté až sediace, horné listy sú sediace.

Úbory sú lúčovité, mnohokveté, jednotlivé. Zákrov je 4 – 5-radový, zákrovné listene sú strechovité, úzko kopijovité, žltozelené, v strede s hnedastou žilou, na okraji so suchoblanitým lemom. Lôžko úboru je plné, vypuklé až kužeľovité, nahé. Lúčovité kvety sú piestikovité, zriedka obojpohlavné, v počte 13 až 34, biele, zriedka ružovkasté. Lúče sú na vrchole celistvookrajové až trojzubé. Rúrkovité kvety sú obojpohlavné, mnohopočetné, žlté, dlhé do 3,5 mm, na vrchole s päťzubým korunným lemom.

Plodmi sú obrátene kužeľovito valcovité nažky s 10 belavými až žltkastými rebrami bez chocholca alebo s korunkovým chocholcom v podobe blanitého lemu.

 Rozšírenie 
Rod zahŕňa druhy pôvodné takmer výlučne v miernom pásme Európy, od Portugalska po Karpaty a európsku časť Ruska. Centrami jeho súčasnej diverzity sú horské oblasti Pyrenejského polostrova, Apeninského polostrova, južného Francúzska a Alpy. Väčšina druhov sa vyznačuje malými (endemickými) areálmi.

 Druhy a poddruhy vyskytujúce sa na Slovensku 
Na Slovensku sa vyskytuje päť, pravdepodobne pôvodných druhov. Ďalšie taxóny sú pestované a ojedinele môžu splanievať.
 margaréta alpínska (Leucanthemum gaudinii)
 margaréta biela (Leucanthemum vulgare)
 margaréta biela pravá (Leucanthemum vulgare subsp. vulgare)
 margaréta horská (Leucanthemum adustum)
 margaréta horská východná (Leucanthemum adustum subsp. margaritae)
 margaréta okrúhlolistá (Leucanthemum rotundifolium)
 margaréta nádherná (Leucanthemum x superbum) hybridná formula (L. lacustre x L. maximum x L. vulgare) – iba pestovaná
 margaréta včasná (Leucanthemum ircutianum)
 margaréta veľkoúborová (Leucanthemum maximum) – iba pestovaná
 margaréta Leucanthemum x pawlowskii hybridná formula (L. gaudinii x L. rotundifolium) – iba pestovaná

 Zoznam druhov 
V rámci rodu eviduje databáza semenných rastlín POWO tieto súčasné druhy a krížence:

 Referencie 

 Iné projekty 

 Externé odkazy 

Kategória:Flóra na Slovensku
Kategória:Astrovité
Kategória:Astrovaté

Kategória:Rastliny s bielymi kvetmi
Kategória:Rastliny so žltými kvetmi